Granåsen skisenter

For stedet i Gran kommune se Granåsen (Gran kommune).
Granåsen er også navnet på et hoppanlegg i Namsos.
Granåsen skisenter er Trondheims hovedarena for vinteridrett, knyttet til skihopping, kombinert, langrenn og skiskyting. Anlegget ble brukt under ski-VM 1997, brukes under ski-VM 2025 og brukes til verdenscuprenn. Anlegget til langrenn og skiskyting brukes også som konsertarena på sommeren.

Gamle Granåsen ble åpnet i 1940 og hadde tre bakker på K80 (revet), K65 og K38 (fremdeles i bruk pr. 2010) og var arena for skihopping under junior-VM på ski i 1984. Hoppanlegget fra 1990 bestod av to hoppbakker med størrelse K124 (HS138) og K90 (HS105) og er modernisert felre ganger. I 2021 ble de to bakkene revet, og to nye bakker med bakkestørrelse HS138 og HS102 ble bygd til ski-VM 2025.

 Hoppanlegget 

 Gamle Granåsen 
Byåsen IL og Selsbakk IF startet byggingen av den første hoppbakken i Granåsen i 1938, og bakken ble innviet med landsrenn 4. februar 1940. Birger Ruud satte bakkerekord i åpningsrennet med 56 meter. Bakken ble ombygd i 1952, og fikk da også selskap av to mindre hoppbakker. Året etter arrangerte SK Freidig NM i Granåsen.

Granåsen overtok deretter gradvis som Trondheims viktigste hoppanlegg etter Gråkallbakken. Hoppbakkene fikk flomlysanlegg i 1959, og hadde samme år renn i den norske hoppuka.Skisprungschanzen-Archiv: All time results (15. april 2012) Den største bakken ble ombygd i 1960. Da Trondhjems Skiklub skulle arrangere NM-hopprennet i Gråkallbakken i 1961, var Granåsen reservearena, men sterk vind i Gråkallen gjorde imidlertid at rennet ble avlyst og senere arrangert i Marikollen i Rælingen.VG: Hopp-NM bare en duell mellom Engan og Brandtzæg (s. 23, 15. februar 1964, arkivert hos Retriever Norge)

Byåsen IL arrangerte junior-NM i Granåsen i 1964 og NM med hopp normalbakke i 1970. Foran mesterskapet i 1970 ble den største hoppbakken ombygd igjen, nytegnet av Norges Skiforbunds bakkekonsulent Agnar Renolen. Granåsen var også arena for NM normalbakke i 1972 (arrangert av Nidelv IL) og NM normalbakke, kombinert og B-NM i 1974 (arrangert av Selsbakk IF). Byåsen IL arrangerte junior-NM der i 1981.

I 1977 ble den mellomste bakken i Granåsen den første hoppbakken i Norge som ble permanent utstyrt med plastmatter til bruk i sommerhalvåret.Granåsen Rekrutt Senter Det første hoppet på plast ble gjort 12. november 1977. Den minste bakken fikk plastdekke i 1987. Foran junior-VM i 1984 ble det bygd heis i hoppanlegget, og anlegget ble pusset opp. Den største bakken hadde da størrelse K80.

Trondheim kommune overtok eiendommen med hoppbakkene gratis fra Selsbakk IF og Byåsen IL i 2002. K80-bakken hadde ikke vært i bruk siden 1990, og tribunene og tårnet ble revet i 2007. De to minste bakkene med K65 og K38 er fremdeles i bruk pr. 2010.

 Hoppbakkene fra 1990 til 2021, og fra 2023 
Et nytt hoppanlegg med storbakke K120 og normalbakke K90 ble bygd sørøst for de gamle bakkene i 1990. Anlegget er eid av Trondheim kommune, og hadde første gang verdenscuprenn i kombinert i desember 1990 og i spesielt hopp i mars 1991. Anlegget ble modernisert og bakkene utvidet fra K120 (HS131) og K90 (HS99) til K123 (HS140) og K90 (HS105) i 2008. Det var også plastmatter til bruk i sommerhalvåret. Fra 2013 oppgir skisenteret og FIS K-punktet i storbakken til 124 meter.FIS: Resultater verdenscup 15. mars 2013

Foruten VM i 1997, har det blitt arrangert verdenscuprenn jevnlig i Granåsen. I spesielt hopp har NM for menn blitt arrangert i 1998 (normalbakke), 2001 (stor bakke), 2008 (normalbakke, stor bakke, lag), 2010 (stor bakke), 2012 (stor bakke), 2017 (stor bakke), 2019 (stor bakke) og 2021 (stor bakke). NM for kvinner ble arrangert i Granåsen i 2008 og 2021 (stor bakke og normalbakke). NM på plast, stor bakke, ble avholdt i Granåsen i årene 2002–2011 samt 2013 og 2020.

Verdenscuprennene i hopp og kombinert i desember 2005 og 2006 måtte flyttes til Lillehammer på grunn av snømangel. I november 2009 raste snøen ut i anlegget og gjorde at det årets verdenscuprenn også måtte flyttes til Lillehammer.NRK: Verdenscupen i Granåsen i fare (24. november 2009, besøkt 4. november 2010) Anlegget måtte repareres sommeren 2010 fordi underlaget i bakkene hadde seget og fått setningsskader, og gjort unnarennet humpete.Aftenposten: Granåsen trenger seks millioner (25. juni 2010, besøkt 4. november 2010) Våren 2011 sprakk snønettet i storbakken og deler av plastmattene raste ut, slik at anlegget på nytt må repareres.NRK: Granåsen stengt etter nytt ras (24. mai 2011, besøkt 2. juni 2011)Adresseavisen: Million-fiasko i Granåsen  (1. juni 2011, besøkt 2. juni 2011) Storbakken hadde igjen verdenscuprenn i spesielt hopp i mars 2012, og var en  fast arena siden.

I 2021 ble bakkene revet, og to nye bakker ble bygd til ski-VM 2025. Hoppbakkene med bakkestørrelse HS138 og HS102  ble tatt i bruk vinteren 2023, mens selve anlegget stod ferdig sommeren samme år.Adresseavisen, 22. mars 2021, side 20-21.Trondheim kommune: Slik blir nye Granåsen (11. oktober 2021, besøkt 27. mai 2022)

 Bakkerekorder 
Anerkjent bakkerekord på snø i storbakken er 146 meter, satt av Kamil Stoch (Polen) i verdenscupen 15. mars 2018. Markus Eisenbichler (Tyskland) hoppet 148,5 meter under prøveomgangen til rennet samme dag. Bakkerekorden i internasjonale renn i normalbakken er 108 meter, satt av Marius Lindvik under VM på ski, 2. mars 2025. I nasjonale renn har Kenneth Gangnes hoppet 105 meter i NM 11. oktober 2009 (plast) og Espen Røe (Norge) like langt i norgescupen 18. desember 2010 (snø). Roar Ljøkelsøy hoppet 112 meter under lag-NM i kombinert 29. mars 2008.NM kombinert lag 2008, hopp 

I K65-bakken er bakkerekorden 72 meter, satt av Lars Andreas Slåttsveen 20. januar 2007. I K38-bakken er rekorden 42,5 meter.

 Skiskyting 
Skiskytteranlegget i Granåsen ble bygd høsten 2008 og vinteren 2009, og ble brukt i verdenscupen i mars 2009.Skiskyting.com: Arenaen i Granåsen tar form  (11. oktober 2008)Biathlon Trondheim: Arenaen begynner å ta form  (10. mars 2009)

 Konserter 
Den første konserten i Granåsen var konserten med Bruce Springsteen & the E Street Band den 26. juli 2016.
 Dato Artist/band Turné Oppvarmer(e) 26. juli 2016 Bruce Springsteen & the E Street Band The River Tour 1. august 2017 Robbie Williams The Heavy Entertainment Show Tour Erasure 13. juli 2019 Metallica WorldWired Tour Ghost, Bokassa 26. juli 2020 Rammstein (avlyst)Begge konsertene utsatt på grunn av koronaviruspandemien og først flyttet og slått sammen til én konsert på Leangen travbane 25. juli 2021 – denne ble siden flyttet til Bjerke travbane i Oslo 24. juli 2022. Rammstein Stadium Tour Duo Jatekok 27. juli 2020 2. juli 2025 Guns N’ Roses (flyttet til E.C. Dahls Arena)  Because What You Want & What You Get Are Two Completely Different Things Tour Public Enemy16. august 2025Robbie Williams (flyttet til E.C. Dahls Arena)Britpop TourThe Lottery Winners

 Se også 
 Spesialhopprenn i Granåsen
 Skihopping under NM på ski

 Referanser 

 Kilder 
 Byåsen ILs side om Granåsen (besøkt 4. november 2010)
 Skisprungschanzen-Archiv: Trondheim (Granåsen) (besøkt 4. november 2010)

 Eksterne lenker 

 Trondheim kommune: Granåsen
 Trondheim FIS World Cup
 Idrettsanlegg.no: Granåsen K123, K90, K78, K65, K38, langrennsarena

Kategori:Hoppbakker i Norge
Kategori:Skianlegg i Trøndelag
Kategori:Idrettsanlegg i Trondheim
Kategori:Langrenn i Norge
Kategori:Skiskyting i Norge
Kategori:Byåsen
Kategori:Bymarka
Kategori:Utescener i Norge